На основу члану 41. став 10. Пословника владе („Службени гласник РС“, бр.61/06-пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис),

Министарство грађевинарства, саобраћаја и инфраструктуре објављује

**ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗМЕНАМА И ДОПУНАМА ЗАКОНА О БЕЗБЕДНОСТИ У ЖЕЛЕЗНИЧКОМ САОБРАЋАЈУ**

Одбор за привреду и финансије је на седници, одржаној дана 21. новембра 2019. године одобрио спровођење јавне расправе о Нацрту закона о изменама и допунама закона о безбедности у железничком саобраћају и усвојио Програм јавне рсправе на основу кога је Министарство грађевинарства, саобраћаја и инфраструктуре спровело јавну расправу.

Јавна расправа спроведена је у периоду од 22. новембра до 12. децембра 2019. године, а текст Нацрта закона био је постављен на интернет страници Министарства грађевинарства, саобраћаја и инфраструктуре и на порталу е-управе. Предлози на текст Нацрта закона и предлози за његову измену или допуну достављени су путем поште или електронским путем и пажљиво су размотрени.

Кроз спроведену јавну расправу у израду закона укључили су се и заинтересовани субјекти, представници других органа, као и еминентни стручњаци у овој области.

Примедба која се односила да Дирекција издаје сертификат о испуњености услова које мора да испуни тело за оцену ризика, са роком важења до пет година, на обавезе Дирекције за железнице да после издавања сертификата врши периодичне провере да ли носилац сертификата и даље испуњава услове, као и да се Дирекција обавезује да обавести управљача инфраструктуре о одузетом сертификату, прихваћена је.

Прихваћена је примедба која се односила на прецизирање услова које морају да испуне субјекти који обављају послове одржавања горњег и доњег строја железничких пруга, сигнално-сигурносних уређаја и железничке телекомуникационе мреже, као и да се уводи обавеза да субјекти воде евиденцију о извршеним радовима.

Такође, прихваћена је примедба којом се прописује ново право управљача инфраструктуре да из безбедносних разлога заустави воз.

Измена којом се прецизира да само послодавац има право да врши практичну обуку, а Железничка школа или Центар за стручно оспособљавање само теоријску је такође прихваћена.

Министарство грађевинарства, саобраћаја и инфраструктуре изнело је предлог да се Нацрт закона допуни одредбом којом би се прецизирале обавезе управљача и железничких превозника при истрази несрећа и незгода у случају да Извештај о истрази није закључен.

Примедба која прописује услов да за стављање тржиште елемената структурних подсистема, прихваћена је, као и право и дужност инспектора да проверава да ли су кола уврштена у воз технички исправна у складу са прописима.

Наведеним Нацртом закона спроводи се и поступак даљег усклађивања са правним тековинама Европске уније, односно са Директивом 2007/59/ЕЗ Европског парламента и Савета од 23. октобра 2007. године о сертификацији машиновођа који управљају локомотивама и возовима у железничком систему.

Остали предлози, сугестије и примедбе дате од стране појединаца нису прихваћене из разлога што нису предмет закона којим се уређује област безбедности у железничком саобраћају.